《与圣俞君章枢言持国饮因以太公大刀王莽错刀示之》
宋代·刘敞

君不见九府圜法倾东邻，齐公大刀又日新。君不见黄牛白腹大沧海，亡新错刀忽遽改。

一盈一虚更贸迁，势如流波不复还。迩来上下各千岁，何异俛仰须臾间。

王伯之事百存一，况此钱刀握中物。愚智共尽令人悲，兴废相寻空史笔。

前有一樽酒，浩歌为君寿。君能识此当日醉，身世悠悠复何有。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。